brunpølse
Store norske leksikon,Biologi,Dyreriket,Pigghuder,Sjøpølser,Dendrochirotida,Cucumariidae,Cucumaria
Brunpølse, en art av pigghuder i klassen sjøpølser. Den har en læraktig hud, er mørkebrun av farge, og har en lengde på opptil 50 centimeter. Fangarmene er lange og sterkt greinete, og kan trekkes inn i munnen.
Forekommer hos oss fra Østfold til Finnmark. Finnes på steinbunn fra få meter og ned til store dyp. De sitter festet til underlaget med fangarmene strukket ut. Noen steder kan brunpølsene sitte tett i tett, gjerne på litt strømeksponerte lokaliteter. Forplantningen foregår om vinter eller vår, når store mengder flimmerkledte larver blir frigjort. Litteratur Moen, F. E. og Svensen, E. (2008). Dyreliv i havet. 5.utgave. Kom forlag.